Lapsihäät keskiajalla.
**Lapsiavioliitto** on avioliitto, jossa avioliiton jokin osapuoli on lapsi. Tässä tilanteessa lapsella tarkoitetaan tyypillisesti alaikäistä eli alle 18-vuotiasta henkilöä. Lapsiavioliitot ovat usein myös niin sanottuja järjestettyjä avioliittoja, joissa itse avioliiton solmimisesta ja koostumuksesta päättää jokin ulkoinen taho, tyypillisesti vanhemmat. Jos avioliitto on täysin ulkoisten tahojen määräämä, käytetään myös termiä pakkoavioliitto.

Tyypillisessä lapsiavioliitoissa tyttölapsi päätyy usein vanhemman miehen vaimoksi. Lapsisulhasista ei ole olemassa yhtä paljon tutkimustietoa kuin lapsimorsiamista. Maailmanlaajuisesti kuitenkin noin 115 miljoonaa poikaa ja miestä ja noin 650–700 miljoonaa tyttöä tai naista on mennyt naimisiin alaikäisenä. Lapsiavioliitot ovat tyypillisimpiä köyhissä maissa ja köyhän väestönosan keskuudessa. Avioliittoon päätyy todennäköisemmin lapsi, joka asuu maaseudulla ja joka on käynyt koulua vain vähän tai ei lainkaan.

Syyt lapsiavioliitoille
-----------------------

Etenkin epävarmoina aikoina ja sota-aikoina on vanhempia, jotka järjestävät tyttölapsensa alaikäisenä avioliittoon toivoen, että se suojelee tyttöä väkivallalta. Sota-aikoina lapsiavioliittojen määrä myös kasvaa. Joitain perheitä myös köyhyys saattaa ajaa naittamaan tyttärensä nuorena, sillä mitä nuorempi morsian on, sitä pienemmät myötäjäiset hänen perheensä on maksettava. Joillain alueilla morsiamen perhe saattaa avioliiton seurauksena saada sulhasen perheeltä morsiuslunnaat, mikä parantaa morsiamen perheen toimeentuloa. Jotkin köyhät vanhemmat toisaalta uskovat, että naittamalla tyttärensä toiseen perheeseen tytär saa itselleen paremman tulevaisuuden.

Osa lapsiavioliitoista solmitaan uskonnollisista syistä tai perinteiden sanelemana.*selvennä* Jotkin yhteisöt etenkin Afrikassa pitävät avioliiton ulkopuolista raskautta häpeällisenä ja kannustavat vanhempia naittamaan raskaana olevan tyttärensä.

On olemassa vanhempia, jotka näkevät tyttölapsen taakkana tai kauppatavarana ja ovat siksi valmiita naittamaan hänet aiemmin. Lapsiavioliiton kannattajat saattavat myös pitää alaikäisiä vaimoja tottelevaisempina ja siksi sopivampina avioliittoon.

Lapsiavioliittojen vaikutukset
------------------------------

Unicefin mukaan avioliitto saattaa estää tai rajoittaa sekä tyttöjä että poikia kouluttautumasta tai edistymästä työuralla tai pakottaa lapsen ottamaan enemmän vastuuta kuin mihin hän on ikänsä puolesta valmis. YK:n väestörahaston mukaan monet lapsimorsiamet lopettavat koulunkäynnin aviouduttuaan, jotta he voisivat keskittyä kodinhoitoon. On yleistä, että he joutuvat parisuhdeväkivallan kohteeksi ja päätyvät synnyttämään myös, vaikka he eivät olisi henkisesti tai fyysisesti vielä tarpeeksi kehittyneitä siihen. Raskaus ja synnytyskomplikaatiot ovat 15–19-vuotiaiden tyttöjen yleisin kuolinsyy maailmassa. Lapsisulhasille avioliitto saattaa aiheuttaa lisäksi taloudellisia paineita.

Osa vanhemmista naittaa tyttärensä tämän raiskaajan kanssa, mikä aiheuttaa tytölle kärsimystä.

Lapsiavioliitto maittain
------------------------

Lapsiavioliitot ovat tyypillisimpiä köyhissä maissa. Vaikka useimmat maat ovat sitoutuneet lapsiavioliittojen lopettamiseksi, naitetaan joka kolmas lapsi kehitysmaissa ennen 18 vuoden ikää ja joka yhdeksäs naitettu tyttö on alle 15-vuotias.

Pelastakaa Lapset -järjestön raportin mukaan Afrikassa noin 12 miljoonaa alaikäistä tyttöä menee vuosittain naimisiin. Yleisimpiä tyttöjen lapsiavioliitot ovat Nigerissä, Keski-Afrikan tasavallassa, Malissa, Mosambikissa ja Etelä-Sudanissa.

### Honduras

Vuonna 2017 Honduras kielsi avioliiton ehdottomasti alle 18-vuotiailta. Säädetty laki nostaa avioitumisen ikärajan 16 vuodesta 18 vuoteen ja alaikäiset eivät voi astua avioon edes vanhempiensa luvalla. Ennen lakimuutosta joka neljäs hondurasilainen avioitui ennen 18 ikävuotta.

### Suomi

Toukokuun 2019 loppuun saakka oikeusministeriö sai antaa alaikäiselle poikkeusluvan avioliittoon kirjallisella hakemuksella. Syiksi lapsiavioliittoihin olivat kelvanneet raskaus taikka uskonnollinen tai kulttuurinen syy. Muun muassa Suomen lapsiasiavaltuutettu sekä Unicef olivat kritisoineet alaikäisenä avioitumisen mahdollistavaa lainsäädäntöä. Useimmat poikkeusluvan saaneet olivat 17-vuotiaita tyttöjä, jotka perustelivat tarvetta uskonnollisella vakaumuksella. Sitä nuoremmille lupia on myönnetty vain harvoin, mutta nuorin 2010-luvulla poikkeusluvan saanut oli vasta 15-vuotias tyttö.

### Eurooppa

Myös Ruotsi, Norja, Tanska, Saksa ja Alankomaat ovat viime vuosina lopettaneet mahdollisuuden avioitua alaikäisenä. Alaikäisenä avioituminen on oikeuslaitoksen antamalla erityisluvalla vielä mahdollista esimerkiksi Virossa, Latviassa, Irlannissa,, Tšekissä,, Belgiassa, Ranskassa, Italiassa, Maltalla, Bulgariassa ja Kreikassa. Puolassa tyttö voi mennä naimisiin oikeuden luvalla 16-vuotiaana, mutta pojan on oltava täyttänyt 18. 16–17-vuotias voi avioitua vanhempiensa luvalla Englannissa, Itävallassa ja Portugalissa. Skotlannissa naimisiinmenon ikäraja on 16.

### Yhdysvallat

Vuonna 2021 lapsiavioliitot olivat vanhempien suostumuksella laillisia 44 Yhdysvaltain osavaltiossa.

Lähteet
-------

1. 1 2 3  Lapsiavioliitto - Väestöliitto *www.vaestoliitto.fi*.  Arkistoitu 27.6.2017. Viitattu 15.7.2017. (englanniksi)
2. 1 2 3 4 5  Honduras kielsi lapsiavioliitot – alaikäisiä ei enää avioon edes vanhempien luvalla *Yle Uutiset*. Viitattu 15.7.2017.
3. 1 2 3  Child marriage *UNICEF DATA*. Viitattu 3.12.2022. (englanniksi)
4. ↑  Sexual Abuse and Exploitation of Children in Child Marriages *Plan International*. Viitattu 3.12.2022. (englanniksi)
5. 1 2  115 million boys and men around the world married as children - UNICEF *www.unicef.org*. Viitattu 3.12.2022. (englanniksi)
6. 1 2 3 4  Child marriage *United Nations Population Fund*. Viitattu 3.12.2022. (englanniksi)
7. ↑  Child Marriage *Plan International*. Viitattu 3.12.2022. (englanniksi)
8. 1 2 3 4  Child Marriage: A Violation of Child Rights *Save the Children*. Viitattu 3.12.2022. (englanniksi)
9. 1 2 3  Child marriage - Frequently Asked Questions *United Nations Population Fund*. Viitattu 3.12.2022. (englanniksi)
10. ↑  The continued horror of "marry-your-rapist" laws around the world *FreedomUnited.org*. Viitattu 3.12.2022. (englanniksi)
11. 1 2  Järjestöt ja lapsiasiavaltuutettu vaativat Suomea kieltämään alaikäisten avioliitot – avioon mennyt jopa alle 16-vuotiaita *Yle Uutiset*. Viitattu 17.3.2019.
12. ↑  15-vuotias tyttö saanut poikkeusluvan avioliittoon *Ilta-Sanomat*.  27.10.2018. Viitattu 17.3.2019.
13. ↑  Alaikäisten avioliitot kielletään – laki voimaan mahdollisimman pian *Yle Uutiset*.  16.6.2019. Viitattu 17.3.2019.
14. ↑  Bundesgesetzblatt *www.bgbl.de*. Viitattu 16.6.2019. (saksaksi)
15. ↑  wetten.nl - Regeling - Wet tegengaan huwelijksdwang - BWBR0037085 *wetten.overheid.nl*. Viitattu 16.6.2019. (hollanniksi)
16. ↑  Formalizing a marriage Riigi Infosüsteemi Amet.  Arkistoitu 6.1.2016. Viitattu 16.6.2019. (englanniksi)
17. ↑  National law and policies on minimum ages – Latvia - Right to Educationr2e.gn.apc.org *r2e.gn.apc.org*.  Arkistoitu 10.11.2017. Viitattu 16.6.2019. (englanniksi)
18. ↑  Legal prerequisites for marriage *Citizensinformation.ie*. Viitattu 16.6.2019. (englanniksi)
19. ↑  Občanský zákoník (nový) – č. 89/2012 Sb. – Aktuální znění *Zákony pro lidi*. Viitattu 16.6.2019.
20. ↑  Articles 144, 145 and 148 of the Civil Code of Belgium.
21. ↑  Code civil - Article 145 *Légifrance*. Viitattu 16.6.2019. (ranskaksi)
22. ↑  National law and policies on minimum ages – Italy - Right to Education *r2e.gn.apc.org*.  Arkistoitu 10.11.2017. Viitattu 16.6.2019.
23. ↑  Marriage Act, Section 3 "Restrictions on Marriage" *justiceservices.gov.mt*. Viitattu 16.6.2019. (englanniksi)
24. ↑  Family Code : General Provisions *Kenarova.com*.  (englanniksi)
25. ↑  Getting Married in Greece *greece.angloinfo.com*. Viitattu 16.6.2019. (englanniksi)
26. ↑  National law and policies on minimum ages – Poland - Right to Education *r2e.gn.apc.org*.  Arkistoitu 10.11.2017. Viitattu 16.6.2019. (englanniksi)
27. ↑  [Marriage Act 1949 ] *www.legislation.gov.uk*. Viitattu 16.6.2019. (englanniksi)
28. ↑  Marriage in Austria *Austria*.  Arkistoitu 11.11.2017. Viitattu 16.6.2019. (englanniksi)
29. ↑  Getting Married in Portugal - Portugal - Angloinfo *angloinfo.com*. Viitattu 16.6.2019. (englanniksi)
30. ↑  National Records of Scotland – Getting Married in Scotland – What Was and Is The Minimum Age For Marriage in Scotland? *Gro-scotland.gov.uk*.  Arkistoitu 24.7.2015. Viitattu 16.6.2019. (englanniksi)
31. ↑  Child marriage: The legal loophole which violates statutory rape laws *Open Access Government*.  18.2.2022. Viitattu 3.12.2022. (englanniksi)

Aiheesta muualla
----------------

* Kuvia tai muita tiedostoja aiheesta **Lapsiavioliitto** Wikimedia Commonsissa